Author: Pre-installed User
Last saved by: Administrator
Company: Pre-installed Company

Predkladacia správa

Materiál „Návrh implementácie schémy technickej pomoci pre verejno-súkromné partnerstvá (PPP)“ sa predkladá ako iniciatívny materiál. Verejno-súkromné partnerstvo (PPP) je v súčasnosti vo svete často využívanou metódou pri zabezpečovaní verejnej infraštruktúry (napr. diaľnice, nemocnice, školy). Podstatným znakom tejto metódy je, že partner zo súkromného sektora preberá na seba časť tých rizík, ktorým dokáže čeliť efektívnejšie ako orgán verejnej správy, ktorý je za zabezpečenie verejného statku zodpovedný. Výsledkom takéhoto partnerstva je výstavba verejnej infraštruktúry skôr, kvalitnejšie a spravidla aj lacnejšie ako v prípade, ak by riziká s jej obstarávaním niesol výlučne orgán verejnej správy. 

Uvedené výhody PPP si plne uvedomuje aj vláda SR, ktorá sa v programovom vyhlásení zaviazala určiť pravidlá a aktívne podporovať vznik verejno-súkromných partnerstiev v oblasti spravovania a vytvárania verejných statkov a zabezpečovania verejných služieb.

Skúsenosti vo svete ukazujú, že nie každý projekt výstavby a následnej prevádzky verejnej infraštruktúry je vhodný pre použitie metódy PPP. Je nevyhnutné, aby sa už v prípravnej fáze každého konkrétneho projektu dôkladne posúdili všetky výhody a nevýhody použitia metódy PPP a tým sa zabránilo jeho prípadnému zlyhaniu. V Slovenskej republike nie sú zatiaľ veľké skúsenosti s verejno-súkromnými partnerstvami. Z tohto dôvodu je potrebné, aby na Slovensku pôsobila inštitúcia, ktorá by podporovala a metodicky usmerňovala prípravu PPP projektov a to prostredníctvom poradcov so širokými medzinárodnými skúsenosťami v tejto oblasti.

 Nástroj technickej pomoci ako personálne zabezpečenie využívania schémy technickej pomoci pre PPP vznikol v marci 2007 na základe uznesenia vlády SR č. 836/2006 v rámci organizačnej štruktúry Ministerstva financií SR. Jeho úlohou je riadenie schémy technickej pomoci pre PPP, ktorá má finančne a odborne podporovať prípravu PPP projektov (t. j. ešte pred ich faktickou realizáciou), aj s využitím finančných prostriedkov z Európskej únie. 

Účelom tohto materiálu je definovať úlohy nástroja technickej pomoci a v súvislosti s tým špecifikovať jednotlivé štádiá procesu prípravy a realizácie PPP projektov, inštitucionálne zabezpečenie tohto procesu a úlohy jednotlivých subjektov v tomto procese. 

Cieľom je vytvorenie vhodných podmienok pre rozvoj PPP projektov a metodická podpora pri ich príprave na strane zadávateľa (orgánu verejnej správy). Tento cieľ bude plniť Nástroj technickej pomoci pre PPP, ktorý bude prostredníctvom schémy technickej pomoci zabezpečovať pre zadávateľa poradcov z finančnej, ekonomickej, právnej a technickej oblasti. Orgán verejnej správy sa tak stane pri príprave PPP projektu rovnocenným partnerom súkromnému partnerovi, čo prispeje k efektívnejšej spolupráci partnerov a v konečnom dôsledku aj k pozitívnemu rozvoju výstavby verejnej infraštruktúry v Slovenskej republike.

Vzhľadom na  nejasnú formuláciu úloh B.2 a B.3 z uznesenia vlády SR č. 245/2005 MF SR sa navrhuje tieto úlohy zrušiť a nahradiť ich úlohou v uznesení vlády SR k tomuto materiálu tak, aby vláda rozhodovala o projektoch verejno-súkromných partnerstiev po zohľadnení výsledkov štúdie realizovateľnosti k týmto projektom zadávaných ústrednou správou, v ktorých súkromný partner zabezpečuje zhotovenie a prevádzku diela a ako protihodnotu poskytuje služby spojené s týmto dielom za platby od jeho používateľov alebo od verejného partnera, pričom zmluva sa uzatvára najmenej na 3 roky, a v ktorých súkromný partner nesie niektoré ekonomické riziká spojené s ich realizáciou, ktoré obvykle nesie verejný obstarávateľ, ak investičné náklady projektu prevyšujú sumu 100 mil. Sk. Prílohou projektu predkladaného na vládu SR bude stanovisko MF SR k projektu. Po schválení vládou bude môcť projekt prejsť do ďalšieho štádia jeho prípravy. 

Dopad aplikácie opatrení navrhovaných v materiáli sa v súčasnosti nedá vyčísliť. Predpokladá sa pozitívny dopad na verejné financie v dlhodobom horizonte pri primeranej návratnosti zdrojov vložených verejných financií. Navrhované opatrenia môžu mať pozitívny dopad na podnikateľské prostredie a zamestnanosť.

	Návrh implementácie schémy technickej pomoci pre verejno-súkromné partnerstvá (PPP) bol predmetom medzirezortného pripomienkového konania. Celkový počet vznesených pripomienok bol 50, z toho 14 zásadných pripomienok. Neakceptovaných bolo 21 pripomienok, z toho 1 zásadná pripomienka. Všetky rozpory boli odstránené pri prerokovaní zásadných pripomienok s Ministerstvom dopravy, pôšt a telekomunikácií SR, Ministerstvom výstavby a regionálneho rozvoja SR, Ministerstvom práce, sociálnych vecí a rodiny SR, Úradom pre verejné obstarávanie, Združením miest a obcí Slovenska a Prešovským samosprávnym krajom a preto sa materiál predkladá bez rozporov.